Tampere-Pirkkalan lentoasema

Tampere-Pirkkalan lentoasema  on Pirkkalassa Lentokentän kunnanosassa sijaitseva matkustajamäärällä mitattuna Suomen viidenneksi (v.2022) ja kansainvälisten matkustajien määrällä mitattuna toiseksi vilkkain lentoasema heti Helsinki-Vantaan lentoaseman jälkeen.  Lentoaseman päällikkönä on toiminut huhtikuusta 2014 alkaen Mari Nurminen.

Lennot ja liikennöinti
Lentoasemalta liikennöivät tällä hetkellä airBaltic Riikaan ja Ryanair kahdesti viikossa Lontooseen. Toukokuussa 2022 alkaen lentoasemasta tulee airBalticin solmukohta, jolloin alkavat myös suorat lennot Frankfurt am Mainiin, Kööpenhaminaan, Málagaan, Müncheniin, Osloon ja Ródokselle ja Amsterdamiin  Ennen koronaviruspandemiaa lentoasemalta oli päivittäiset reittilennot Finnairilla Helsinkiin ja Scandinavian Airlinesilla Tukholmaan, jotka myös osittain palaavat keväällä 2022. Talvikaudella Finnair lensi viikoittain lentoasemalta Kittilään Nordic Regional Airlinesin liikennöimänä. Ajantasaiset reittiyhteydet löytyvät Finavian nettisivuilta.

Terminaalit
Lentoasemalla on kaksi terminaalia. Terminaali 2 eli uudelleen käyttöön otettu vanha terminaali on nykyisin halpalentoterminaali.  

Lentoasemalle suunniteltiin aiemmin uuden terminaalin rakentamista halpalentoyhtiöitä varten, mutta suunnitelmat peruuntuivat ja vanha terminaali päätettiin peruskorjata.  Peruskorjauksessa uusittiin talotekniikka, kaikki rakennuksen pinnat ja rakennettiin laajennus, johon sijoittui uusi matkatavara-aula. Uudistunut terminaali 2 avattiin matkustajille huhtikuussa 2015.

Lentoyhtiöt ja kohteet

Ilmavoimien toiminta
Lennosto aloitti toimintansa Pirkkalassa vuonna 1986 Saab 35 Draken -torjuntahävittäjillä. Suomeen ilmavoimien Satakunnan Lennostoon kuuluva Hävittäjälentolaivue 21 lensi Pirkkalasta F-18 Horneteilla vuoteen 2014 asti.

Historia 
Tampereen lentokenttä perustettiin vuonna 1936 Härmälään, mistä Finnairin edeltäjä Aero Oy lensi Helsinkiin, Vaasaan, Ouluun ja Kemiin. Vuonna 1941 Härmälään rakennettiin ensimmäinen matkustajaterminaali. Härmälän kentällä oli myös sotilaallinen luonne, koska Valtion lentokonetehdas sijaitsi kentän läheisyydessä. 

Veljekset Karhumäki aloitti lennot Tukholmaan 1950-luvulla. Kenttä asfaltoitiin vasta vuonna 1958. Härmälästä lensi 1,5 miljoonaa matkustajaa vuoteen 1979 mennessä, jolloin se suljettiin ja Tampere-Pirkkalan lentoasema avattiin. Tampere-Pirkkalan avaamisen jälkeen Härmälän lentokenttä oli yleisilmailun käytössä vielä vuoteen 1982.

Vuonna 1997 silloinen Ilmailulaitos valitsi Tampere-Pirkkalan lentoaseman vuoden lentoasemaksi.

Lentoaseman matkustajamäärät kasvoivat voimakkaasti aina ennätykselliseen vuoteen 2008 saakka, jolloin lentoasemaa käytti 709 356 matkustajaa. Lentoasemasta muodostui merkittävä keskus erityisesti niin sanotulle halpalentoliikenteelle aina vuoteen 2011 saakka, jonka jälkeen Ryanair alkoi vähentää vuorojaan Tampereelta. Vuonna 2016 matkustajamäärä oli enää 208 930 matkustajaa. Vuonna 2017 matkustajamäärät kääntyivät jälleen kasvuun Air Balticin aloitettua uuden lentoyhteyden Riikaan.

Lentoaseman yhteyteen avattiin vuonna 2017 Patrian ja Tredun yhteishankkeena toteutettu ilmailualan koulutuskeskus, jossa koulutetaan henkilöstöä lentoyhtiöiden ja huolto-organisaatioiden tarpeisiin. Keskukseen siirtyi Patrian lentokoulu Helsingistä Malmin lentokentältä sekä Tredun lentokoneasennuskoulutus, joilla on yhteensä noin 300 opiskelijaa. Koulutustoiminta keskuksessa alkoi toukokuussa, ja se vihittiin käyttöön lokakuussa.

Kiitotie 
Tampere-Pirkkalan lentoaseman kiitotie on 2 700 metriä pitkä. 

Vuonna 2018 kiitotiellä toteutettiin täydellinen peruskorjaus, jossa rakennettiin uusia rullausteitä sekä kääntöpaikkoja ja kiitotie päällystettiin uudelleen. Työt alkoivat alkuvuodesta, ja ne saatiin päätökseen kesällä, jolloin kiitotie oli neljän viikon ajan suljettuna. Remontilla varmistettiin lentoliikenteen kasvun edellytykset tulevaisuudessa. Investoinnin hinta oli kokonaisuudessaan noin 15 miljoonaa euroa.

Tilastoja

Maaliikenne 
Lentoasema sijaitsee noin 15 kilometriä Tampereen keskustasta lounaaseen. Seututie 308 (Lentoasemantie) yhdistää lentoaseman pohjoiseen Tampereen kehätielle Tampereen ja Nokian suuntiin ja yhdystie 3003 etelään Lempäälän suuntaan. 

Lentoasemalle ykkösterminaalin eteen kulkee Tampereen seudun joukkoliikenteen linja-auto 103 Tampereen keskustasta. Reitti kulkee sekä linja-autoaseman että rautatieaseman ohi. Lisäksi kentälle liikennöi linja-auto 39A Pirkkalan Suupantorilta.

Terminaali 1:n edessä on taksitolppa.

Lentoasemalle on kaavailtu raideyhteyttä osana Tampereen oikorataa Pirkanmaan maakuntakaavassa 2040. Yhteys palvelisi sekä tavara- että henkilöliikennettä. Myös raitiotien jatkamista lentoasemalle tulevaisuudessa on ehdotettu. Lisäksi seututie 309 (Ruskonkehä) on maakuntakaavan mukaan tarkoitus jatkaa Sääksjärveltä lentoasemalle, parantaen lentokentän saavutettavuutta etelän ja idän suunnasta.

Lähteet

Aiheesta muualla 

 Finavia – Tampere-Pirkkalan lentoasema
 Suomen ilmailukäsikirja – Tampere-Pirkkalan lentoasema 
 Ilmatorjuntaupseeri-lehti: Satakunnan lennosto pääkaupungin ja merialueen puolustajana
 Kuvia Airliners.netissä
 VirtualTampere.com: Panoraamakuvia lentoasemasta
 Ilmakuva Tampere-Pirkkalan lentoasemasta, Kansalaisen Karttapaikka

Lentoasema
Lentoasema
Pirkkalan liikenne
Seulonnan keskeiset artikkelit
Suomen lentoasemat
Lentokenttä (Pirkkala)